

ประกาศอธิบดีกรมสรรพากร

เกี่ยวกับภาษีมูลค่าเพิ่ม (ฉบับที่ 232)

เรื่อง กำหนดหลักเกณฑ์ วิธีการ และเงื่อนไขสำหรับการจัดทำคำร้อง

ขอคืนภาษีมูลค่าเพิ่ม (ภ.พ.10) โดยวิธีการทางอิเล็กทรอนิกส์

ตามมาตรา 84/4 แห่งประมวลรัษฎากร ผ่านระบบเครือข่ายอินเทอร์เน็ต

ทาง Application Programming Interface

 อาศัยอำนาจตามความในมาตรา 84/4 แห่งประมวลรัษฎากร ซึ่งแก้ไขเพิ่มเติมโดยพระราชบัญญัติแก้ไขเพิ่มเติมประมวลรัษฎากร (ฉบับที่ 34) พ.ศ. 2541 ประกอบข้อ 3 วรรคสาม
ของประกาศอธิบดีกรมสรรพากร เกี่ยวกับภาษีมูลค่าเพิ่ม (ฉบับที่ 90) เรื่อง กำหนดคุณลักษณะ
และหลักเกณฑ์ของผู้ประกอบการจดทะเบียนที่ขายสินค้าให้ผู้เดินทางออกนอกราชอาณาจักร
ซึ่งผู้เดินทางออกนอกราชอาณาจักรมีสิทธิขอคืนภาษีมูลค่าเพิ่มที่ถูกเรียกเก็บไว้แล้วได้ ตามมาตรา 84/4 แห่งประมวลรัษฎากร ลงวันที่ 4 พฤษภาคม พ.ศ. 2542 ซึ่งแก้ไขเพิ่มเติมโดยประกาศอธิบดีกรมสรรพากรเกี่ยวกับภาษีมูลค่าเพิ่ม (ฉบับที่ 230) เรื่อง กำหนดคุณลักษณะ และหลักเกณฑ์ของผู้ประกอบการ
จดทะเบียนที่ขายสินค้าให้ผู้เดินทางออกนอกราชอาณาจักร ซึ่งผู้เดินทางออกนอกราชอาณาจักรมีสิทธิขอคืนภาษีมูลค่าเพิ่มที่ถูกเรียกเก็บไว้แล้วได้ ตามมาตรา 84/4 แห่งประมวลรัษฎากร ลงวันที่ 7 ตุลาคม
พ.ศ. 2562 อธิบดีกรมสรรพากรกำหนดหลักเกณฑ์ วิธีการ และเงื่อนไขสำหรับการจัดทำ
คำร้องขอคืนภาษีมูลค่าเพิ่ม (ภ.พ.10) โดยวิธีการทางอิเล็กทรอนิกส์ตามมาตรา 84/4 แห่งประมวลรัษฎากรผ่านระบบเครือข่ายอินเทอร์เน็ต ทาง Application Programming Interface ไว้ดังต่อไปนี้

 ข้อ ๑ ในประกาศนี้

 “ผู้ประกอบการจดทะเบียนตามมาตรา 84/4 แห่งประมวลรัษฎากร” หมายความว่า ผู้ประกอบการจดทะเบียนที่ได้รับอนุมัติให้เป็นผู้ประกอบการจดทะเบียนที่ขายสินค้าให้ผู้เดินทาง
ออกนอกราชอาณาจักรซึ่งผู้เดินทางออกนอกราชอาณาจักรมีสิทธิขอคืนภาษีมูลค่าเพิ่มที่ถูกเรียกเก็บไว้แล้วได้ตามมาตรา 84/4 แห่งประมวลรัษฎากร

 “ผู้เดินทางออกนอกราชอาณาจักร” หมายความว่า ผู้เดินทางออกนอกราชอาณาจักร
ซึ่งมีสิทธิขอคืนภาษีมูลค่าเพิ่มที่ถูกเรียกเก็บไว้แล้วได้ ตามมาตรา 84/4 แห่งประมวลรัษฎากร

 “ระบบงานคืนภาษีมูลค่าเพิ่มให้นักท่องเที่ยว (e-VAT Refund for Tourists)” หมายความว่าระบบที่ใช้สร้างและเก็บรักษาข้อมูลการขอคืนภาษีมูลค่าเพิ่มของผู้เดินทางออกนอกราชอาณาจักร
ซึ่งมีสิทธิขอคืนภาษีมูลค่าเพิ่มที่ถูกเรียกเก็บไว้แล้วได้ ตามมาตรา 84/4 แห่งประมวลรัษฎากร ในรูปแบบของข้อมูลอิเล็กทรอนิกส์ เพื่อใช้เป็นหลักฐานประกอบการขอคืนภาษีมูลค่าเพิ่ม ตามมาตรา 84/4
แห่งประมวลรัษฎากร

/ “แบบคำร้อง …

-2-

 “แบบคำร้องขอคืนภาษีมูลค่าเพิ่ม (ภ.พ.10) โดยวิธีการทางอิเล็กทรอนิกส์” หมายความว่าแบบคำร้องขอคืนภาษีมูลค่าเพิ่ม (ภ.พ.10) ที่อธิบดีได้กำหนดรูปแบบของข้อมูลอิเล็กทรอนิกส์
ไว้บนระบบงานคืนภาษีมูลค่าเพิ่มให้นักท่องเที่ยว (e-VAT Refund for Tourists) เพื่อใช้ในการจัดทำแบบคำร้องขอคืนภาษีมูลค่าเพิ่ม (ภ.พ.10) โดยวิธีการทางอิเล็กทรอนิกส์ และนำส่งข้อมูลให้กรมสรรพากร ผ่านระบบเครือข่ายอินเทอร์เน็ต ทาง Application Programming Interface

 ข้อ 2 ผู้ประกอบการจดทะเบียนตามมาตรา 84/4 แห่งประมวลรัษฎากร มีสิทธิจัดทำ
คำร้องขอคืนภาษีมูลค่าเพิ่ม (ภ.พ.10) โดยวิธีการทางอิเล็กทรอนิกส์ได้โดยยื่นคำขออนุมัติ
ต่ออธิบดี ผ่านหัวหน้ากลุ่มบริหารการคืนภาษีมูลค่าเพิ่มให้แก่นักท่องเที่ยวตามแบบที่อธิบดีกำหนด
ไว้ท้ายประกาศนี้ หรือผ่านเว็บไซต์ของกรมสรรพากร

 ข้อ 3 ผู้ประกอบการจดทะเบียนตามข้อ 2 ต้องมีคุณสมบัติดังต่อไปนี้

 3.1 เป็นผู้ประกอบการจดทะเบียนที่อธิบดีอนุมัติให้เป็นผู้ประกอบการจดทะเบียนตามมาตรา 84/4 แห่งประมวลรัษฎากร

 3.2 ไม่เคยมีประวัติเป็นผู้ออกหรือใช้ใบกำกับภาษีที่ไม่ชอบด้วยกฎหมาย

 3.3 มีเครื่องมือ วัสดุอุปกรณ์ หรืออุปกรณ์อิเล็กทรอนิกส์ใด ๆ เพื่อเชื่อมโยงข้อมูลอิเล็กทรอนิกส์กับกรมสรรพากร ตามมาตรฐานการเชื่อมโยงข้อมูลผ่านระบบเครือข่ายอินเทอร์เน็ต
ทาง Application Programming Interface ในการจัดทำแบบคำร้องขอคืนภาษีมูลค่าเพิ่ม (ภ.พ.10)
โดยวิธีการทางอิเล็กทรอนิกส์ และนำส่งข้อมูลคำร้องดังกล่าวให้กับกรมสรรพากรได้ในทันที (Real Time)

 ข้อ 4 เมื่ออธิบดีได้อนุมัติคำขอตามข้อ 2 แล้ว ให้ผู้ประกอบการจดทะเบียนตามมาตรา 84/4 แห่งประมวลรัษฎากรดังกล่าว เป็นผู้มีสิทธิจัดทำแบบคำร้องขอคืนภาษีมูลค่าเพิ่ม (ภ.พ.10) โดยวิธีการทางอิเล็กทรอนิกส์ และจะได้รับชื่อผู้ใช้งาน (Username) และรหัสผ่าน (Password) จากกรมสรรพากร เพื่อใช้ในการจัดทำข้อมูลแบบคำร้องขอคืนภาษีมูลค่าเพิ่ม (ภ.พ.10) โดยวิธีการทางอิเล็กทรอนิกส์
ตามรูปแบบและความมั่นคงปลอดภัยด้านเทคโนโลยีสารสนเทศตามแบบที่อธิบดีกำหนดไว้
ผ่านระบบงานคืนภาษีมูลค่าเพิ่มให้นักท่องเที่ยว (e-VAT Refund for Tourists) ตลอดจนนำส่ง
ข้อมูลดังกล่าวให้กรมสรรพากรผ่านระบบเครือข่ายอินเทอร์เน็ต ทาง Application Programming Interface

 ผู้มีสิทธิจัดทำแบบคำร้องตามวรรคหนึ่ง มีสิทธิจัดทำแบบคำร้องขอคืนภาษีมูลค่าเพิ่ม
(ภ.พ.10) โดยวิธีการทางอิเล็กทรอนิกส์ ตามวิธีการที่กำหนดไว้ในประกาศนี้ เพียงวิธีการเดียวเท่านั้น

 ข้อ 5 เมื่อผู้มีสิทธิจัดทำแบบคำร้องขอคืนภาษีมูลค่าเพิ่ม (ภ.พ.10) โดยวิธีการทางอิเล็กทรอนิกส์ ขายสินค้าให้ผู้เดินทางออกนอกราชอาณาจักรแล้วให้ปฏิบัติ ดังนี้

 5.1 จัดทำใบกำกับภาษีตามมาตรา 86/4 หรือมาตรา 86/6 แห่งประมวลรัษฎากร แล้วแต่กรณี ให้ผู้เดินทางออกนอกราชอาณาจักร โดยระบุเลขที่หนังสือเดินทางของผู้เดินทาง
ออกนอกราชอาณาจักรลงในใบกำกับภาษีดังกล่าวด้วย

/ 5.2 …

-3-

 5.2 รับรองรายการสินค้าที่ปรากฏในใบกำกับภาษีตามข้อ 5.1 และจัดทำแบบ
คำร้องขอคืนภาษีมูลค่าเพิ่ม (ภ.พ.10) โดยวิธีการทางอิเล็กทรอนิกส์ ผ่านระบบงานคืนภาษีมูลค่าเพิ่ม
ให้นักท่องเที่ยว (e-VAT Refund for Tourists)

 5.3 นำส่งแบบคำร้องขอคืนภาษีมูลค่าเพิ่ม (ภ.พ.10) โดยวิธีการทางอิเล็กทรอนิกส์
ที่ได้จัดทำขึ้นตามข้อ 5.2 ให้กับกรมสรรพากร ผ่านระบบเครือข่ายอินเทอร์เน็ต ทาง Application
Programming Interface เพื่อขออนุมัติหมายเลขอ้างอิงการนำส่งแบบคำร้องขอคืนภาษีมูลค่าเพิ่ม (ภ.พ.10) โดยวิธีการทางอิเล็กทรอนิกส์ และ

 5.4 เมื่ออธิบดีได้อนุมัติหมายเลขอ้างอิงการนำส่งแบบคำร้องขอคืนภาษีมูลค่าเพิ่ม (ภ.พ.10) โดยวิธีการทางอิเล็กทรอนิกส์ ผ่านระบบงานคืนภาษีมูลค่าเพิ่มให้นักท่องเที่ยว
(e-VAT Refund for Tourists) แล้ว ให้ผู้มีสิทธิจัดทำคำร้องดังกล่าวส่งมอบหลักฐานการนำส่ง
แบบคำร้องขอคืนภาษีมูลค่าเพิ่ม (ภ.พ.10) โดยวิธีการทางอิเล็กทรอนิกส์ ให้ผู้เดินทางออกนอกราชอาณาจักรที่ซื้อสินค้าในทันที

 ข้อ 6 ผู้มีสิทธิจัดทำแบบคำร้องขอคืนภาษีมูลค่าเพิ่ม (ภ.พ.10) โดยวิธีการทางอิเล็กทรอนิกส์ ต้องจัดเก็บข้อมูลส่วนบุคคลของผู้เดินทางออกนอกราชอาณาจักร และต้องไม่เปิดเผยข้อมูลนั้น เว้นแต่จะได้รับความยินยอมจากผู้เดินทางออกนอกราชอาณาจักรเป็นหนังสือ หรือโดยวิธีการทางอิเล็กทรอนิกส์อื่นใด ตามที่ผู้มีสิทธิจัดทำแบบคำร้องดังกล่าวกำหนด

 ข้อ 7 ในกรณีที่ไม่สามารถนำส่งแบบคำร้องขอคืนภาษีมูลค่าเพิ่ม (ภ.พ.10) โดยวิธีการทางอิเล็กทรอนิกส์ ผ่านระบบเครือข่ายอินเทอร์เน็ต ทาง Application Programming Interface ตามข้อ 5.3 ได้ เนื่องจากเหตุขัดข้องของระบบเครือข่ายอินเทอร์เน็ต ทำให้แบบคำร้องฉบับดังกล่าว ไม่ได้รับการอนุมัติหมายเลขอ้างอิงตามข้อ 5.4 ให้ผู้มีสิทธิจัดทำแบบคำร้องนั้นดำเนินการ ดังนี้

 7.1 ดำเนินการจัดทำใบกำกับภาษีตามข้อ 5.1 และรับรองรายการสินค้าพร้อมจัดทำแบบคำร้องขอคืนภาษีมูลค่าเพิ่ม (ภ.พ.10) โดยวิธีการทางอิเล็กทรอนิกส์ตามข้อ 5.2 ให้ผู้เดินทางออกนอกราชอาณาจักร

 7.2 ส่งมอบหลักฐานการนำส่งแบบคำร้องขอคืนภาษีมูลค่าเพิ่ม (ภ.พ.10) โดยวิธีการทางอิเล็กทรอนิกส์ ซึ่งไม่ปรากฏหมายเลขอ้างอิงตามข้อ 5.4 ให้ผู้เดินทางออกนอกราชอาณาจักร
ที่ซื้อสินค้าดังกล่าวในทันที และ

 7.3 จัดทำรายงานเป็นข้อมูลอิเล็กทรอนิกส์ แจ้งวันเวลา และเหตุขัดข้องดังกล่าวต่อกรมสรรพากร ผ่านช่องทางจดหมายอิเล็กทรอนิกส์ (vrefund@rd.go.th) พร้อมแนบสำเนาหลักฐานการนำส่งแบบคำร้องตามข้อ 7.2 ในรูปแบบเอกสารอิเล็กทรอนิกส์ ภายในวันถัดไป

 ในกรณีที่ระบบเครือข่ายอินเตอร์เน็ตสามารถดำเนินการได้ตามปกติ ให้ผู้มีสิทธิจัดทำแบบคำร้องดังกล่าว ดำเนินการตามข้อ 5.3 เพื่อขออนุมัติหมายเลขอ้างอิงผ่านระบบงานคืนภาษีมูลค่าเพิ่มให้นักท่องเที่ยว (e-VAT Refund for Tourists) ในทันที

/ ข้อ 8 …

-4-

 ข้อ 8 ผู้มีสิทธิจัดทำแบบคำร้องขอคืนภาษีมูลค่าเพิ่ม (ภ.พ.10) โดยวิธีการทางอิเล็กทรอนิกส์ ต้องปฏิบัติตามหลักเกณฑ์ วิธีการ และเงื่อนไขที่กำหนดไว้ในประกาศนี้โดยเคร่งครัด เว้นแต่อธิบดี
จะได้มีคำสั่งเพิกถอนการอนุมัติดังกล่าว

 ในกรณีที่ผู้มีสิทธิจัดทำแบบคำร้องดังกล่าว ไม่ปฏิบัติตามหลักเกณฑ์ วิธีการ และเงื่อนไขของประกาศนี้ ให้อธิบดีมีอำนาจสั่งเพิกถอนการอนุมัติ และออกคำสั่งเป็นหนังสือ
ให้ผู้มีสิทธิจัดทำแบบคำร้องดังกล่าว ยุติการเป็นผู้ประกอบการจดทะเบียนตามมาตรา 84/4
แห่งประมวลรัษฎากร นับแต่วันที่อธิบดีมีหนังสือเพิกถอนเป็นต้นไป

 ข้อ 8 ประกาศนี้ให้ใช้บังคับตั้งแต่วันที่ 2 มกราคม พ.ศ. 2563 เป็นต้นไป

ประกาศ ณ วันที่ 2 มกราคม  พ.ศ. 2563

 เอกนิติ นิติทัณฑ์ประภาศ

 (นายเอกนิติ นิติทัณฑ์ประภาศ)

 อธิบดีกรมสรรพากร